Die wêreld se hoogste residensiële gebouCentral Park Tower Waaghalse (en miljardêrs) sal van volgende jaar in die wêreld se hoogste residensiële gebou kan bly. Central Park Tower, geleë in die sogenaamde “Billionaire’s Row” in Manhattan, New York City, het 112 verdiepings en is 472 m hoog. Tot dusver was die hoogste residensiële gebou 432 Park Avenue (slegs 97 m daarvandaan en 426 m hoog). Dit is belangrik om die onderskeid in gedagte te hou, want Doebai se Burj Khalifa, met sy residensiële ruimte, kantore en winkels, is nog steeds hoër (830 m). Eienaars van die eksklusiewe 179 woonstelle in Central Park Tower sal kan spog met ŉ uitsig oor Central Park, die Chrysler-gebou en die George Washington-brug. Die pryse is net so hoog: ŉ vyfslaapkamer-dakwoonstel kos $63 miljoen (sowat R924 miljoen) en ŉ tweeslaapkamerwoonstel op die 33ste verdieping kos $6,9 miljoen (ongeveer R101 miljoen). Die ontwikkelaar, Extell, moes 560 m² “lugregte” bekom van omliggende geboue.